এখন প্রশ্ন হচ্ছে আমরা কি করছি। আমরা যদি আমাদের কর্ম পর্যালোচনা করি তাহলে দেখি আমরা কিন্তু অনেকেই জন্মগতভাবে মুসলমান হিসেবে নিজের নাম রাখছি এবং পরিচয় দিচ্ছি। মূর্তি উপাসকরা বলে, পূর্বপুরুষরা উপাসনা করে তাই বাপ-দাদার প্রথা ছাড়তে পারছি না বলে আমরাও করছি। তারপরেও ওরা হয়তো পূজা অর্চনা করে এবং ঘরে মূর্তি রাখে। আমরা কিন্তু বাপ-দাদা কর্তৃক নাম রাখার মধ্যেই সীমাবদ্ধ আছি। আগেকার দিনে জন্ম হবার সাথে সাথে আজান হতো, এখন জন্ম হয় হাসপাতালে কোনো নার্সের বা  ডাক্তারের হাতে। কাজেই আজানের শব্দ আর সদ্য ভূমিষ্ঠ সন্তানের কানে বেশিরভাগ ক্ষেত্রে শোনানো হয় না। অথচ শোনানো উচিত। আত্মীয়-স্বজন যারা উপস্থিত থাকেন তাদের একজন ঐ শিশুর কানে আজান দিলে ক্ষতি কি? অনুগ্রহ করে দিন। সাত দিন অতিবাহিত হলে আকিকা করানো ও ইসলামি নাম রাখার বিষয়ে সচেতন হই। তার মাধ্যমে প্রথমেই সে ইসলামি আকিদার দিকে ধাবিত হতে উত্সাহিত হবে। বর্তমানে মুসলমানদের মধ্যে নাম রাখার ক্ষেত্রে হিন্দি, ইংরেজি, ফার্সি, আরবি, ইউরোপীয়, ইতালীয় ভাষা ব্যবহারের যে প্রতিযোগিতা শুরু হয়েছে তা থেকে পরিত্রাণ পাওয়া যাবে এবং নাম  দেখেই বোঝা যাবে এই ব্যক্তি মুসলমান।